OnePlus 7 और OnePlus 7 Pro से 14 मई को उठेगा पर्दा: कीमत, स्पेसिफिकेशन और फीचर्स  
वनप्लस7 प्रो के साथ OnePlus 7 को भी किया जाएगा लॉन्च 
OnePlus 7 Pro में 6.67 इंच का डिस्प्ले हो सकता है 
स्नैपड्रैगन 855 प्रोसेसर से लैस हो सकते हैं OnePlus 7 और OnePlus 7 Pro
वनप्लस 7 (OnePlus 7) और वनप्लस 7 प्रो (OnePlus 7 Pro) स्मार्टफोन से 14 मई को पर्दा उठेगा। OnePlus ने भारत, यूएस और यूरोप में एक साथ लॉन्च इवेंट का आयोजन किया है। ई-कॉमर्स साइट अमेज़न (Amazon) इंडिया पर एक डेडिकेटेड नोटिफिकेशन पेज़ भी बनाया गया है। भारतीय समयानुसार इवेंट की शुरुआत रात 8.15 बजे होगी। OnePlus 7 Pro स्मार्टफोन तीन रियर कैमरे, पॉप-अप सेल्फी कैमरा सेंसर तो वहीं OnePlus 7 दो रियर कैमरे और वाटरड्रॉप नॉच के साथ उतारा जा सकता है। आधिकारिक लॉन्च से पहले आइए अब तक OnePlus 7 और OnePlus 7 Pro से संबंधित जो भी जानकारी सामने आई है उसके बारे में जानते हैं।

भारत में लॉन्च किए जाने से पहले OnePlus 7 Pro की कीमत लीक हो गई थी। नए OnePlus फोन की भारत में शुरुआती कीमत 49,999 रुपये गो सकती है। यह दाम 6 जीबी रैम + 128 जीबी स्टोरेज वेरिएंट का होगा। इसका 8 जीबी रैम + 256 जीबी स्टोरेज वेरिएंट का दाम 52,999 रुपये होगा। इसके 12 जीबी रैम + 256 जीबी स्टोरेज वाले वेरिएंट को भारत में 57,999 रुपये में उतारा जा सकता है।

6 जीबी रैम वेरिएंट को मिरर ग्रे तो वहीं इसके 12 जीबी रैम वेरिएंट को नेब्यूला ब्लू कलर वेरिएंट में उतारा जा सकता है। OnePlus 7 Pro का 8 जीबी रैम वेरिएंट के तीन कलर वेरिएंट हो सकते हैं-नेब्यूला ब्लू, मिरर ग्रे और आलमंड। OnePlus 7 की कीमत 37,000 रुपये से 39,500 रुपये के बीच हो सकती है। फिलहाल इस बारे में जानकारी नहीं मिल पाई है कि किस रैम/स्टोरेज वेरिएंट की कीमत कितनी होगी।

फोन से संबंधित अब तक कई रेंडर (ग्राफिक्स से बनी तस्वीरें) लीक हो चुकी हैं। दोनों स्मार्टफोन के बीच मुख्य अंतर यह है कि OnePlus ब्रांड का प्रो वेरिएंट पॉप-अप सेल्फी कैमरा से लैस होगा। दोनों फोन के रियर कैमरा में भी थोड़ा अंतर देखने को मिलेगा। सबसे पहले बात OnePlus 7 Pro की। यह हैंडसेट बिना बेज़ल और बिना नॉच के साथ लॉन्च किया जाएगा। फोन के ऊपरी हिस्से में पॉप-अप सेल्फी कैमरा को जगह मिलेगी। वहीं फोन के पिछले हिस्से पर तीन रियर कैमरें, सिक्योरिटी के लिए यह फोन इन-डिस्प्ले फिंगरप्रिंट सेंसर से लैस हो सकता है।
OnePlus 7 की तस्वीर लीकPhoto Credit: WinFuture

OnePlus 7 का डिज़ाइन OnePlus 6T जैसा हो सकता है। वनप्लस 7 को वाटरड्रॉप नॉच के साथ उतारा जा सकता है। फोन के पिछले हिस्से पर दो रियर कैमरे होंगे। दोनों ही फोन यूएसबी टाइप-सी पोर्ट के साथ आएंगे लेकिन इनमें 3.5 मिलीमीटर ऑडियो जैक नहीं होगा।

हाल ही में वनप्लस 7 प्रो (OnePlus 7 Pro) के सभी स्पेसिफिकेशन लीक हो गए हैं। डुअल-सिम (नैनो) वाला यह फोन एंड्रॉयड पाई (Android Pie) पर आधारित ऑक्सीज़न ओएस के साथ आएगा। इसमें 6.67 इंच (1440x3120 पिक्सल) फ्लूइड एमोलेड डिस्प्ले है। इसकी पिक्सल डेनसिटी 516 पिक्सल प्रति इंच है और यह अधिकतम 90 हर्ट्ज़ रिफ्रेश रेट के साथ आएगा। स्पीड और मल्टीटास्किंग के लिए फोन में स्नैपड्रैगन 855 ऑक्टा-कोर प्रोसेसर के साथ ग्राफिक्स के लिए ऐड्रेनो 640 जीपीयू का इस्तेमाल किया जा सकता है।

कैमरा सेटअप की बात करें तो OnePlus 7 Pro में तीन रियर कैमरे हो सकते हैं, 48 मेगापिक्सल का सोनी आईएमएक्स586 सेंसर हो सकता है जिसका अपर्चर एफ/1.6 है। दूसरा 117 डिग्री फील्ड ऑफ व्यू वाला 16 मेगापिक्सल का वाइड-एंगल सेंसर हो सकता है जो अपर्चर एफ/2.2 से लैस हो सकता है। तीसरा सेंसर अपर्चर एफ/2.4 वाला 8 मेगापिक्सल का सेंसर हो सकता है जो 3x ऑप्टिकल ज़ूम के साथ आएगा। रियर कैमरा डुअल-एलईडी फ्लैश, फेज़ डिटेक्शन ऑटोफोकस (PDAF), लेज़र ऑटोफोकस (LAF) और कंटीन्यूअस ऑटोफोकस (CAF) सपोर्ट के साथ आ सकते हैं।
सेल्फी और वीडियो कॉलिंग के लिए 16 मेगापिक्सल का सोनी आईएमएक्स471 पॉप-अप कैमरा हो सकता है, इसका अपर्चर एफ/2.0 हो सकता है। यह 30 फ्रेम प्रति सेकेंड पर 1080पी रिजॉल्यूशन की वीडियो को रिकॉर्ड कर सकेगा। OnePlus 7 Pro में जान फूंकने के लिए 4,000 एमएएच की बैटरी दी जा सकती है जो Warp चार्ज 30 (5V/6A) से लैस हो सकती है।
एक्सेलेरोमीटर, जायरोस्कोप, इन-डिस्प्ले फिंगरप्रिंट सेंसर, जेस्चर सेंसर, ब्राइटनेस सेंसर और कंपास जैसे सेंसर फोन में दिए जा सकते हैं। फोन की लंबाई-चौड़ाई 162.6x75.9x8.8 मिलीमीटर और वज़न 210 ग्राम हो सकता है। OnePlus 7 Pro स्मार्टफोन स्टीरियो स्पीकर्स सपोर्ट के साथ आ सकता है।

वनप्लस 7 में 6.4 इंच फुल-एचडी+ (1080x2340 पिक्सल) डिस्प्ले है। फोन के पिछले हिस्से पर दो रियर कैमरा हो सकते हैं, 48 मेगापिक्सल का प्राइमरी सेंसर और 5 मेगापिक्सल का डेप्थ सेंसर दिया जा सकता है। OnePlus 7 के दो वेरिएंट हो सकते हैं, 6 जीबी रैम + 128 जीबी स्टोरेज और 8 जीबी रैम + 256 जीबी स्टोरेज वेरिएंट। फोन में जान फूंकने के लिए 3,700 एमएएच की बैटरी दी जा सकती है जो 20 वाट चार्जिंग सपोर्ट से लैस हो सकती है।